SKRIFTLIG FORESPØRGSEL P-2300/99

af Rosa Miguélez Ramos (PSE) til Kommissionen

(29. november 1999)

Om: Den europæiske værftsindustris fremtid

Siden krisen i 1973 har den europæiske værftsindustri undergået en omstruktureringsproces, som har forårsaget tab af arbejdspladser og ført til alvorlige kriser i områder, hvis velstand afhang af denne sektor og dens rolle som lokomotiv for de øvrige erhverv. Som Kommissionen selv erkender, falder priserne fortsat. Priserne på nybygninger faldt mellem 15 og 31,5 % i tidsrummet fra januar 1997 til marts 1999. Dette skyldes i vid udstrækning, at visse asiatiske lande, især Sydkorea, sælger deres produkter med tab til priser, som i nogle tilfælde ligger omkring 30 % under prisniveauet i Europa, og med betydelige tilskud, som gør det muligt for værfterne at foretage dumping.

Hvilke hasteforanstaltninger agter Kommissionen ud over de beskedne foranstaltninger, der blev bebudet på samlingen i Rådet af industriministre den 9. november i år at gennemføre til fordel for de europæiske skibsværfter for at sikre disses overleven?

Tog Kommissionen den internationale situation, som er præget af Sydkoreas illoyale handelspraksis, i betragtning, da den vedtog at kræve 18.451 mio. pesetas, der var ydet til den spanske værftsindustri som afgiftsfritagelser, tilbagebetalt, idet den betragtede dem som statsstøtte?

Hvilke foranstaltninger agter Kommissionen at træffe for at sikre det nuværende beskæftigelsesniveau i værftsindustrien i EU? Hvordan vil den sikre fremtiden for denne sektor, som beskæftiger mange tusinde lønmodtagere?

Hvilke forslag vil Kommissionen stille under den første forhandlingsrunde i Seattle for at beskytte den europæiske værftsindustri mod tredjelandes illoyale praksis?

Svar afgivet på Kommissionens vegne af Mario Monti

(13. december 1999)

Kommissionen deler fuldt ud det ærede medlems bekymring over skibsbygningsindustriens nuværende globale markedssituation og de vanskeligheder, værftsindustrien i EU står overfor. Det er imidlertid Kommissionens opfattelse, at de foranstaltninger, der blev truffet beslutning om på industriministrenes møde i Rådet den 9. november 1999, er nyttige og tilsammen udgør et fornuftigt bud på, hvordan den unfair konkurrence kan bekæmpes. Der er på nuværende tidspunkt ingen planer om kortsigtede hasteforanstaltninger. Kommissionen vil fortsat følge markedssituationen og vil sammenholde og vurdere alle de oplysninger og det bevismateriale, der indsamles i overensstemmelse med Rådets konklusioner på området. Kommissionen vil forelægge resultatet for Rådet og Parlamentet så hurtigt som påkrævet i henhold til artikel 12 i Rådets forordning (EF) nr. 1540/98 af 29. juni 1998 om nye regler for støtte til skibsbygningsindustrien(1).

Som følge af Rådets konklusioner har man fra Koreas side indvilliget i at lade repræsentanter for industri og administration i såvel EU som Korea deltage i bilaterale drøftelser inden for rammerne af et OECD-arbejdsgruppemøde, der afholdes i Paris i midten af december.

Derudover har Kommissionen opfordret medlemsstaterne til indtrængende at bede Den Internationale Valutafond (IMF) og Verdensbanken om fortsat at undersøge, om de betingelser og forudsætninger, der dannede baggrund for IMF's støtte til Korea, respekteres fuldt ud.

Med hensyn til WTO-forhandlingerne ved årtusindskiftet så skal disse indledes og afsluttes som en samlet forhandlingsrunde for at opnå en overordnet balance mellem rettigheder og forpligtelser for samtlige medlemmer af Verdenshandelsorganisationen (WTO). Det ville ved denne lejlighed være vanskeligt for EU at fremhæve skibsbygningsindustrien som en særlig sektor, der kræver særlige regler. Den nuværende aftale om subsidier og udligningsforanstaltninger omfatter imidlertid en procedure for tvistbilæggelse, hvormed man kan håndtere uberettigede subsidier. Kommissionen er på Rådets opfordring rede til at indlede en handelsaktion under WTO, når der er indsamlet tilstrækkeligt bevismateriale.

Kommissionens seneste negative beslutning om den særlige afgiftsfritagelse, der var bevilliget den statsejede værftsindustri i Spanien, skyldes, at det er Kommissionens opgave at sikre, at betingelserne for tildeling af støtte opfyldes fuldt ud. At værftsindustrien i EU befinder sig i en vanskelig situation, understreger behovet for at sikre, at EU's regler for tildeling af støtte overholdes, således at konkurrenceforvridning inden for EU undgås.

(1) EFT L 202 af 18.7.1998.